'n Kort ontleding: Strengheid en tydsduur van afsonderingreëls | Maroela Media
(Foto: SA Polisie/Facebook)
Soos wat meer oor die ekonomiese impak van afsonderingreël verstaan word, sien ons dat ten minste drie aspekte oorweeg kan word om 'n idee te vorm oor die denkbare impak van sulke regulatoriese ingrepe op ekonomieë.
Die eerste is natuurlik die relatiewe strengheid van die owerheid se maatreëls, maar tweedens, daarby, ook die tydsduur wat sulke reëls volgehou word.
Die volgende grafiek gee vir ons 'n aanduiding oor die aard van Suid-Afrika se grendelstaat in terme van strengheid en tydsduur. Oxford Universiteit se indeks oor die strengheid van Covid-19-inperkings dui daarop dat Suid-Afrika tans een van die strengste, maar ook langdurigste inperkings ter wêreld handhaaf.
'n Moontlike gebrek van die indeks is dat dit net kyk of beperkinge (soos sluitings van ondernemings) ingestel is (lande word met mekaar vergelyk). Die sinvolheid en aard van plaaslike toepassing van die beperkinge word nie oorweeg nie.
Die derde element wat ook ingereken kan word, is die algehele rykdom van 'n samelewing. Dit is redelik om te dink dat 'n gemiddeld armer land soos Suid-Afrika die kumulatiewe ekonomiese skade van 'n langdurige streng inperking moeiliker die hoof sal bied as gemiddeld ryker lande wat die koste relatief makliker kan opneem.